Diari Oficial de la Generalitat Valenciana


Sumari del DOGV 8065, del 19-06-2017 (2017/5128)

RESOLUCIÓ de 8 de juny de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies en matèria de reformes democràtiques.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8065

Data del DOGV
:   19-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5128


Data del document
:   08-06-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 de juny de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies en matèria de reformes democràtiques. [2017/5128]  
La Generalitat, a través de la Conselleria de Justícia, Administració Pública, Reformes Democràtiques i Llibertats Públiques, i la Federació Valenciana de Municipis i Províncies han subscrit, el dia 2 de maig de 2017, el conveni marc en matèria de reformes democràtiques, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 7 de juny de 2017 i número 706/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 8 de juny de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Justícia, Administració Pública, Reformes Democràtiques i Llibertats Públiques i la Federació Valenciana de Municipis i Províncies, en matèria de reformes democràtiques  
  
València, 2 de maig de 2017  
  
Reunits  
D'una part, Gabriela Bravo Sanestanislao, consellera de Justícia, Administració Pública, Reformes Democràtiques i Llibertats Públiques, anomenada per Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, en nom d'aquesta i expressament facultada per a aquest acte per acord del Consell de data 31 de març de 2017.  
D'una altra, Rubén Alfaro Bernabé, com a president de la Federació Valenciana de Municipis i Províncies, en virtut de l'acord de l'Assemblea de 5 d'octubre de 2015 i amb poders suficients per a la realització d'aquest acte, en virtut de l'article 35 dels Estatuts de la Federació.  
  
Les parts, en la representació que respectivament ostenten, es reconeixen conjuntament competència i capacitat per a subscriure aquest conveni i a l'efecte,  
Exposen  
1. Que ambdues entitats tenen objectius i interessos comuns en la realització de projectes i iniciatives en matèria de recuperació de la memòria històrica i democràtica valenciana, en la promoció, difusió i capacitació en matèria de drets i llibertats fonamentals, i en matèria de consultes populars, en el marc del que preveu l'Estatut d'Autonomia de la Comunitat Valenciana i la normativa que el desplega, així com dels processos electorals a les entitats locals menors en el marc de la normativa que els siga aplicable.  
2. Que la Conselleria de Justícia, Administració Pública, Reformes Democràtiques i Llibertats Públiques, és conscient del paper protagonista que poden exercir les entitats locals en les matèries assenyalades i, per tant, en la gestió de polítiques i programes de la Generalitat, de conformitat amb els principis de descentralització i màxima proximitat de la gestió administrativa als ciutadans.  
La Direcció General de Reformes Democràtiques, és l'òrgan directiu de l'esmentada Conselleria a què correspon l'exercici, entre altres, de les competències en matèria de memòria històrica i democràtica valenciana, drets i llibertats fonamentals, consultes populars i processos electorals a les entitats locals menors, de conformitat amb el que preveu l'article 10 del Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
3. Que la Federació Valenciana de Municipis i Províncies, com a entitat sense ànim de lucre, aglutina a municipis, províncies i altres entitats locals, entre els fins estatutaris de la qual es troba la promoció i realització d'estudis per al millor coneixement dels problemes i de les circumstàncies en què es desenvolupa la vida local, i la promoció i execució de programes i activitats sobre temes locals, està interessada a col·laborar amb la mencionada Conselleria en el desenvolupament d'aquest tipus d'iniciatives, duent a terme activitats formatives, culturals, d'investigació i de difusió permanent sobre les matèries atribuïdes reglamentàriament a la Direcció General de Reformes Democràtiques, tot això en el marc del que disposen els articles 7, 25 i 36 de la Llei 7/1985, de 2 d'abril, reguladora de les bases del règim local.  
  
En concret, la Federació Valenciana de Municipis i Províncies, es troba interessada a col·laborar amb la Conselleria de Justícia, Administració Pública, Reformes Democràtiques i Llibertats Públiques, en les iniciatives següents:  
a) Projectes i actuacions de commemoració o d'homenatge de persones i esdeveniments relacionats amb la memòria històrica i democràtica valenciana.  
b) Projectes i actuacions que promoguen la difusió i la formació en matèria de memòria històrica i democràtica valenciana, com ara l'organització de congressos, simposis, jornades, seminaris i exposicions temporals, productes audiovisuals, edició de publicacions i projectes educatius.  
c) Projectes i actuacions que fomenten la promoció, difusió i capacitació en matèria de drets i llibertats fonamentals, consultes populars i processos electorals a les entitats locals menors, com ara: organització de congressos, simposis, jornades, seminaris i exposicions temporals, productes audiovisuals, publicacions, projectes educatius, investigacions i campanyes divulgatives.  
4. Tenint en compte allò adés exposat, la Conselleria de Justícia, Administració Pública, Reformes Democràtiques i Llibertats Públiques i la Federació Valenciana de Municipis i Províncies, estimen oportú formalitzar el present conveni, d'acord amb les següents,  
  
  
CLÀUSULES  
  
Primera. Objecte del conveni  
És objecte del present conveni establir el marc de col·laboració entre la Federació Valenciana de Municipis i Províncies (d'ara endavant Federació) i la Generalitat, a través de la Conselleria de Justícia, Administració Pública, Reformes Democràtiques i Llibertats Públiques (d'ara endavant Conselleria), per a dur a terme tasques d'impuls, difusió i posada en valor de les matèries següents:  
a) Recuperació de la memòria històrica i democràtica valenciana.  
b) Promoció, difusió i capacitació de drets i llibertats fonamentals, en concret: drets humans i seguretat ciutadana, gestió de conflictes derivats de la diversitat cultural i religiosa i el dret d'accés a la justícia.  
  
c) Consultes populars en el marc del que preveu l'Estatut d'Autonomia de la Comunitat Valenciana i la normativa que la desplega.  
d) Processos electorals a les entitats locals menors en el marc de la normativa que els siga aplicable  
  
Segona. Activitats  
L'impuls, difusió i posada en valor de les matèries assenyalades en la clàusula anterior es realitzarà a través d'activitats formatives, culturals i d'investigació, o de qualsevol altre tipus que redunde en benefici d'ambdues parts.  
Les activitats s'orientaren cap al coneixement i difusió permanent de les matèries apuntades i hauran de comptar amb la col·laboració de les universitats públiques valencianes, a través dels seus serveis d'extensió universitària, universitat en els pobles, cursos d'estiu, i amb la Federació d'Instituts d'Estudis Comarcals (FIECOV).  
Entre altres, es preveuen les activitats següents:  
a) Activitats de formació:  
- Organitzar cursos monogràfics, cursos d'estiu, seminaris, tallers i conferències, relatius a les matèries descrites en la clàusula anterior.  
- Assistir els grups memorialistes dels municipis de la Comunitat Valenciana, així com recopilar i ser instrument per a difondre les investigacions i activitats que es realitzen.  
- Realitzar intercanvi d'investigacions i experiències amb les universitats i grups memorialistes de la Comunitat Valenciana i d'Espanya.  
  
b) Activitats d'investigació:  
- Confeccionar itineraris didàctics i turístics de la II República, guerra civil, franquisme i transició democràtica a la Comunitat Valenciana.  
- Projectes d'investigació d'història i memòria de la II República, guerra civil, franquisme i transició democràtica en els municipis de la Comunitat Valenciana.  
- Promocionar trobades nacionals i internacionals dels experts, dels investigadors i dels grups memorialistes.  
c) Activitats de difusió i divulgació:  
- Elaborar publicacions.  
- Difondre investigacions i innovacions relacionades amb les matèries previstes en aquest conveni, a través de la revista Drets de la Conselleria.  
- Crear i mantenir eines de difusió en internet.  
- Organitzar congressos, jornades i trobades d'investigadors i grups memorialistes sobre memòria històrica.  
- Organitzar en els municipis exposicions itinerants que tinguen en compte aniversaris i dates destacades, que recuperen i donen a conèixer el que va succeir durant la II República, guerra civil, franquisme i transició democràtica en els pobles de la Comunitat Valenciana.  
- Contactar amb les víctimes de la Guerra Civil i del franquisme, o amb els seus familiars, per a homenatjar-les i impulsar publicacions sobre les seues històries de vida.  
  
Tercera. Lloc de realització de les activitats  
Les activitats objecte del conveni hauran de realitzar-se en els municipis de les tres províncies de la Comunitat Valenciana, de comú acord amb la Conselleria.  
  
Quarta. Convenis, acords i instruments singulars  
Per a l'exercici d'activitats específiques que constitueixen desenvolupament d'aquest conveni i s'hi emparen, les parts subscriuran els oportuns convenis singulars.  
La Conselleria finançarà les dites activitats amb una aportació anual prevista en els Pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
  
Cinquena. Obligacions econòmiques  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques ni per a la Generalitat ni per a la Federació Valenciana de Municipis i Províncies i, en tot cas, haurà de ser atesa amb els seus mitjans personals i materials.  
  
Sisena. Òrgan mixt de seguiment i control  
Per a la coordinació de la col·laboració establida en el present conveni es constituirà una comissió mixta, integrada per 2 representants de la Federació i 2 de la Conselleria.  
La comissió es constituirà en el termini de 15 dies a partir de l'entrada en vigor del present conveni.  
La comissió es reunirà anualment amb caràcter ordinari, i de manera extraordinària a petició de qualsevol de les parts.  
La comissió vetlarà pel bon compliment del present conveni, i per a això podrà aprovar les directrius que el desenvolupen i resoldre els conflictes que hi puguen sorgir entre les parts.  
Una còpia de les actes, acords o informes que, si és el cas, emeta la comissió, en desplegament i execució de les funcions que tinguera assignades, serà remesa a la Direcció General de Reformes Democràtiques de la Conselleria.  
  
Setena. Data d'inici de l'eficàcia i vigència  
El present conveni entrarà en vigor en el moment de la signatura, i la seua vigència serà de quatre anys, podent-se prorrogar per igual període per acord unànime de les parts, que es produirà si no es denuncia el present conveni, en qualsevol moment abans de la finalització del termini de vigència previst.  
  
Huitena. Modificació i denúncia del conveni  
Les parts podran modificar o denunciar de mutu acord el present conveni en qualsevol moment. Qualsevol de les parts podrà, al seu torn, denunciar el present conveni comunicant-ho per escrit a l'altra part, amb almenys dos mesos d'antelació a la data en què vaja a donar-lo per acabat. En ambdós casos hauran de finalitzar-se les tasques pendents.  
  
  
Novena. Legislació aplicable  
Aquest conveni té naturalesa administrativa. Es regularà pel que s'hi estableix, quedant exclòs de l'àmbit d'aplicació del text refós de la Llei de contractes del sector públic, aprovat pel Reial decret legislatiu 3/2011, de 14 de novembre, d'acord amb allò que s'ha disposat en l'article 4.1.D.  
Sense perjuí de l'anterior, per a la interpretació de dubtes i controvèrsies que sorgisquen de la interpretació d'aquest conveni, caldrà ajustar-se al que en disposen les clàusules i, subsidiàriament, s'acudirà als principis establits en la Llei 39/2015, d'1 d'octubre, del procediment administratiu comú de les administracions públiques, i en la Llei 40/2015, d'1 d'octubre, del règim jurídic del sector públic, així com en l'esmentat text refós de la Llei de contractes del sector públic, a les restants normes administratives que se li apliquen, i als principis generals del dret.  
Les qüestions litigioses que pogueren sorgir entre les parts com a conseqüència de l'execució del conveni, hauran de resoldre's per mutu acord d'aquestes en el si de la comissió mixta. Si no poguera aconseguir-se l'acord esmentat, les parts se sotmetran a la jurisdicció dels jutges i tribunals de València de l'ordre jurisdiccional contenciós administratiu.  
  
Deu. Protecció de dades de caràcter personal  
Les parts manifesten que coneixen, compleixen i se sotmeten de forma expressa a la legislació espanyola en matèria de protecció de dades de caràcter personal (Llei orgànica 15/1999, de 13 de desembre, de protecció de dades de caràcter personal, i Reial decret 1720/2007, de 21 de desembre, pel qual s'aprova el reglament de la Llei esmentada, o aquelles que es troben en vigor), comprometent-se a donar un ús correcte a les dades de tal naturalesa que s'obtinguen en el marc del present conveni.  
Les parts s'obliguen a demanar quants consentiments, relatius al seu ús, hi pogueren resultar necessaris.  
Les parts consenten que les dades personals del present conveni es puguen incorporar a fitxers de titularitat de cada una de les parts, amb l'única finalitat de fer-ne la gestió adequada.  
  
L'exercici dels drets d'accés, rectificació, cancel·lació i oposició es podrà dur a cap en els termes establits legalment, mitjançant comunicació a la respectiva entitat al seu domicili social.  
  
Onze. Causes de resolució  
Aquest conveni quedarà extingit per:  
a) Mutu acord de les parts.  
b) Terme del termini del conveni o de les pròrrogues, si és el cas, sense que es desenvolupen projectes entre ambdues parts.  
c) Denúncia per alguna de les parts, que haurà d'efectuar-se de forma expressa i fefaent amb una antelació mínima de dos mesos.  
d) Impossibilitat sobrevinguda de complir l'objecte del conveni.  
e) Incompliment greu acreditat per una de les parts de les obligacions establides en el present conveni.  
En tals supòsits, les parts vindran obligades a comunicar-se recíprocament, per escrit, l'acreditació de la concurrència de la causa invocada per a donar per extingida la relació convencional, sent efectiva la resolució transcorregut un mes des de la data de la comunicació esmentada.  
  
Els treballs en curs d'execució no podran ser afectats per aquesta determinació, sempre que es compte amb els recursos necessaris per a finalitzar les tasques d'execució.  
  
I, en prova de conformitat de tot el que antecedeix, signen el present conveni, en dos exemplars originals, igualment vàlids, al lloc i en la data en l'encapçalament indicats.  
  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.  
El president de la Federació Valenciana de Municipis i Províncies: Rubén Alfaro Bernabé.